Inhloko yezeMpilo ecaleni lokuziphatha kabi - Isolezwe | IOL.co.zaNews Business Sport Motoring Tonight Lifestyle Travel SciTech Blogs Newspapers Classifieds Property Jobs Isolezwe Home Izindaba Ezokungcebeleka Ezemidlalo Intandokazi Ezemisakazo Ezezimoto Inhloko yezeMpilo ecaleni lokuziphatha kabiJanuary 29 2013 at 10:31am By MPUME MADLALA no-ANELISA KUBHEKADkt Nomkhosi Gxagxisa.MPUME MADLALA no-ANELISA KUBHEKA UMKHANDLU wezempilo, iHealth Professions Council of South Africa (HPCSA), uthole iNhloko yezeMpilo eThekwini inecala lokungaziphathi kahle. Uphenyo obeluqondiswe kuDkt Nomkhosi Gxagxisa lwaqala emuva kwezikhalo zabenyunyana iSouth African Municipal Workers Union (Samwu) abakhononda kwi-HPCSA. Okhulumela iHPCSA, uBertha Peters-Scheepers, uthe uGxagxisa uyalelwe ukuba akhokhe imali engu-R20 000 ngokuvuma icala. Amacala akhe asukela onyakeni ka-1992 kuze kube nguNovemba 2011 ngesikhathi esasebenza engudokotela kodwa engabhalisile ngaphansi kwalo mkhandlu. Kwaba khona nemibuzo ngeziqu zakhe iDiploma ayithola eRussia. Ngo-2011 uGxagxisa wasula ehhovisi lephini leMenenja yeTheku emuva kokuvela kokuthi waqashwa wumasipala nakuba wayengabhalisile ngaphansi kwe-HPCSA njengoba kwakusho eminye imibandela yomsebenzi ayeqashelwe wona. Wayiswa kwenye indawo kumasipala emuva kokuba iSamwu yaba nezikhalo ngokuqashwa kwakhe ithi akanazo izinto ezidingeka kulo msebenzi. Okunye asolwa ngakho ukuqasha ngetiye njengoba indodana yakhe uNceba kuthiwa yaqashwa ukuthi ibe ngumabhalane omkhulu ngaphansi komnyango wakhe. UNobhala weSamwu, uJaycee Ncanana, uthe uyajabula ngokuthi ligcine liphumile iqiniso. Uthi kodwa basafuna ukwazi ukuthi wayekade eqashwe kanjani. “Yini labo abahlunga igama lakhe bengazange babhekisise iziqu zakhe. Kungenzeka ukuthi wukunganaki noma inkohlakalo kodwa kudingeka ukuthi kube khona umuntu ozophendula,” kusho uNcanana. Okhulumela uMasipala, uThabo Mofokeng, uthe uGxagxisa usazoqhubeka nokuba yinhloko yezempilo kumasipala nakuba etholwe enecala lokungaziphathi kahle. Uthe bebengakatholi lutho oluvela kwiHPCSA ngesikhalo esenziwa ngoGxagxisa. Comment GuidelinesIOL / Isolezwe / Inhloko yezeMpilo ecaleni lokuziphatha kabi We like to make your life easier
